b'\n_START_ARTICLE_\nWeser\n_START_PARAGRAPH_\nWeser er en sejlbar flod i den nordvestlige del af Tyskland, som er dannet ved sammenl\xc3\xb8b af floderne Fulda og Werra. Den er 480 km lang, og l\xc3\xb8ber gennem delstaterne Hessen, Niedersachsen, Nordrhein-Westfalen og Bremen. Weser begynder efter Werra-floden har m\xc3\xb8dt Fulda-floden. Her st\xc3\xa5r p\xc3\xa5 en \xc3\xb8 i Fulda Weserstenen med et digt omhandlende de tre floder. Stenen er sk\xc3\xa6nket af nogle lokale industrifolk i 1899.\n_START_SECTION_\nForl\xc3\xb8b\n_START_PARAGRAPH_\nWeser en af Tysklands hovedfloder. Den opst\xc3\xa5r ved foreningen af floderne Fulda og Werra ved M\xc3\xbcnden i den tidligere preussiske provins Hannover i en h\xc3\xb8jde af 117 m over havet. Weser str\xc3\xb8mmer med mange bugter i en bred dal med nordlig og nordvestlig hovedretning gennem Weser-bjerglandet, hvis nordlige rand den gennembryder i den westfalske port oven for Minden. Den danner f\xc3\xb8rst for st\xc3\xb8rste delen gr\xc3\xa6nsen mellem Hessen-Nassau og Hannover, skiller dern\xc3\xa6st Westfalen fra Braunschweig, idet den ber\xc3\xb8rer byerne Beverungen, H\xc3\xb6xter og Holzminden. Efter senere p\xc3\xa5 en kort str\xc3\xa6kning at have skilt den tidligere fristat Lippe fra Westfalen tr\xc3\xa6der den oven for Vlotho ganske over i denne, l\xc3\xb8ber forbi Hausberge og Minden, oven for hvilken den tr\xc3\xa6der ud i lavlandet, dern\xc3\xa6st forbi Schl\xc3\xbcsselburg, tr\xc3\xa6der ind i Hannover, passerer Nienburg og Hoya, str\xc3\xb8mmer gennem fristaden Bremen og dens omr\xc3\xa5de og danner dern\xc3\xa6st indtil sin udmunding i Nords\xc3\xb8en ved Bremerhaven gr\xc3\xa6nsen mellem Oldenburg og Hannover._NEWLINE_Tidligere dannede Weser et st\xc3\xa6rkt forgrenet delta, idet halv\xc3\xb8en Butjadingen mellem Jadebusen og Weser var opl\xc3\xb8st i en m\xc3\xa6ngde \xc3\xb8er, adskilt af Wesers arme. Disse blev omkring 1450\xe2\x80\x941530 opd\xc3\xa6mmede og t\xc3\xb8rlagte.\n_START_SECTION_\nAfvandingsomr\xc3\xa5de\n_START_PARAGRAPH_\nWesers l\xc3\xb8b har en l\xc3\xa6ngde af 437 km, indtil Werras kilde af 712 km, dens afvandingsomr\xc3\xa5de omfatter 46.000 km\xc2\xb2.\n_START_SECTION_\nBifloder\n_START_PARAGRAPH_\nSt\xc3\xb8rre bifloder optager Weser f\xc3\xb8rst i lavlandet, s\xc3\xa5ledes i h\xc3\xb8jre bred den sejlbare Aller med Leine, W\xc3\xbcmme, Lune og Geeste, i venstre bred Aue og Hunte.\n_START_SECTION_\nFlodtransport\n_START_PARAGRAPH_\nWeser danner en vigtig vandvej for den tyske handel og er sejlbar til Bremen for skibe med indtil 5 m\xe2\x80\x99s dybgang og indtil M\xc3\xbcnden for skibe af indtil 350 t. Skibsfarten var tidligere underkastet betydelige hindringer p\xc3\xa5 grund af de mange stater, floden passerede, samt p\xc3\xa5 grund af byernes stabelret og den heraf f\xc3\xb8lgende told. 1823 undertegnede samtlige flodstater if\xc3\xb8lge Wienerkongressen en skibsfartsakt, der fastslog skibsfartsfrihed fra M\xc3\xbcnden til mundingen og opstillede en fast Weser-told, der dog 1856 blev fuldst\xc3\xa6ndig oph\xc3\xa6vet._NEWLINE_Blandt de varer, der tidlligere blev fragtet af Weser, var ege- og b\xc3\xb8getr\xc3\xa6, sten og plader, cement, Westfalens udsmeltningsprodukter, l\xc3\xa6rred, uld, tobak, glas og kolonialvarer.'